《赵文敏书洛神赋》
元代·唐珙

当年子敬洛神赋，欧褚临摹不知数。
世人惟重十三行，真赝难分争抵捂。
赵公书法宗二王，手写全篇复前古。
上追黄庭下乐毅，善刻唐临俱未许。
残编断简久脱略，赵璧随珠获全睹。
宓妃夜走天吴奔，骊龙腾骧老蛟舞。
人间欲见不易得，往往收藏秘天府。
江南故家多好事，一纸宁论白金估。
临池墨笔尽飞动，贯月虹光夜吞吐。
愿加十袭重珍护，却恐雷霆来下取。

作者简介：唐珙，字温如，元末明初诗人，会稽山阴（今浙江绍兴）人。其父南宋义士、词人唐珏在至元中与林景熙收拾宋陵遗骨，重新安葬，并植冬青为识。在乡里以诗知名，但所作传世不多。生平仅略见于《御选元诗》卷首《姓名爵里》 、《元诗选补遗》小传。